b'\n_START_ARTICLE_\nKeraami\n_START_PARAGRAPH_\nKeraamit ovat ep\xc3\xa4orgaanisia, ei-metallisia aineita, joiden raaka-aineita ovat useimmiten metallioksidit, nitridit tai karbidit. Keraameja valmistetaan korkeissa l\xc3\xa4mp\xc3\xb6tiloissa. Keramiikassa tehd\xc3\xa4\xc3\xa4n keraamisia esineit\xc3\xa4 savesta._NEWLINE_Keraamien tyypillisi\xc3\xa4 ominaisuuksia ovat muun muassa hyv\xc3\xa4 l\xc3\xa4mm\xc3\xb6nkest\xc3\xa4vyys, hyv\xc3\xa4 mekaanisen rasituksen kest\xc3\xa4vyys, kovuus, alhainen tiheys, hyv\xc3\xa4 kulutuksen ja korroosion kesto sek\xc3\xa4 pieni kitka._NEWLINE_Tekniset keraamit tai konstruktiokeraamit ovat koneenrakennuksessa viime vuosikymmenin\xc3\xa4 k\xc3\xa4ytt\xc3\xb6\xc3\xb6n otettuja uusia rakennemateriaaleja, jotka joissakin tapauksissa korvaavat metalleja useimmiten korkeaa k\xc3\xa4ytt\xc3\xb6l\xc3\xa4mp\xc3\xb6tilaa, kovuutta ja kemiallista kest\xc3\xa4vyytt\xc3\xa4 vaativissa kohteissa. Keraamisten materiaalien ongelmana on niiden hauraus. Osan mitoitusta ei voida tehd\xc3\xa4 lujuuden perusteella, vaan joudutaan ottamaan huomioon s\xc3\xa4r\xc3\xb6ist\xc3\xa4 aiheutuvat satunnaistekij\xc3\xa4t. Keraamit kest\xc3\xa4v\xc3\xa4t puristusta jopa kymmenkertaisesti enemm\xc3\xa4n kuin vetoa. Keraamisia esineit\xc3\xa4 valmistetaan yleens\xc3\xa4 jauhemetallurgisin menetelmin.'